Werk van huis af bly ná Covid, maar kan angel hê | Netwerk24
Michael in die wolke ná top10-uitslag op Spele
22 Junie 2021 09:57
Navorsing wys die helfte van die maatskappye in Londen oorweeg dit om hul werknemers toe te laat om permanent van die huis af te werk, selfs al eindig die pandemie.
Dit mag dalk gerieflik wees om van jou huis af te werk, maar het jy al gedink wat gaan gebeur as jou maatskappy oorweeg om iemand op 'n ander vasteland in jou plek in diens te neem net omdat dit 'n goedkoper opsie is? Foto: Unsplash
Hoewel baie werknemers oor so 'n verandering in hul werkomgewing sal juig, kan 'n wêreldwye beweging waar afstandswerk 'n realiteit word, juis vir baie professionele mense 'n realistiese gevaar inhou.
Indien maatskappye in Brittanje wel besluit om drastiese veranderinge te maak aan hoe en waar werknemers hul werk doen, kan sowat 6 miljoen Britte hul werk verloor.
Die risiko wanneer maatskappye verkies dat hul werknemers nie op kantoor sit nie, kan beteken dat buitelanders in die plek van Britte in diens geneem kan word.
Luidens 'n verslag deur die Tony Blair Institute for Global Change kan die massa-eksperiment van afstandswerk beteken dat maatskappye goedkoper opsies sal oorweeg en baie poste na ander lande uitgekontrakteer word in 'n poging om geld te spaar.
Luidens die verslag mag maatskappye net sekere sleutelposte in Brittanje vul en die res met internasionale werkers vul.
Die effek van so 'n verskuiwing van die fisieke werkplek kan volgens Bloomberg ook baie diepgaande gevolge vir megastede, soos Londen, inhou.
Nie net sal minder mense na die stede pendel nie; ondernemings wat in die stede van pendelaars en werknemers afhanklik is, kan baie swaarkry en 'n inkrimping van besoekers verwag.
Volgens 'n meningspeiling onder 520 sakeleiers wat aan Londen se sakekamer van handel en nywerheid behoort, is dit veral kleiner ondernemings wat oorweeg om, al is die bedreiging van Covid-19 verby, steeds hul werknemers van hul huise af te laat werk.
Die deelnemers het ook aangedui dat terwyl Covid-19 steeds 'n gevaar is, vrees werknemers nie noodwendig dat hulle Covid-19 in hul werkplekke kan opdoen nie, maar eerder wanneer hulle na en van hul werkplekke reis.
"Baie ondernemings het reeds besluit wat om met hul persele te doen en hoe werknemers in die toekoms gaan werk wanneer die pandemie verby is," sê Richard Burge, uitvoerende hoof van die sakekamer. "Dit gaan oor wat maatskappye nou as hul beste opsies vir hul produktiwiteit of hul geldsake beskou." – Bloomberg